अज्ज डोगरी साहित्य च डोगरी कवता दे कन्ने-कन्ने डोगरी गद्य बी गैं मलाइयै अग्गें बदै करदा ऐ। इस बेल्लै एदे च त्रै उपन्यास न, किज पूरे नाटक न, एकांकी न, बाल-साहित्य ऐ, हास्य रस दे ते होर गूढ़ बिशें पर लखोए दे साहित्यक लेख न। दूइयें भाशायें दिए केइयें प्रसिद्द कताबें दे अनुवाद बी होऐ न। ते ए सारा कम्म पिछले बीयें-बाइयें बरें बिच होआ ऐ। ओ लोक जड़े कुसै बी दुई भाशा दे इतिहासै कन्नै बाकफ न, समझी सकदे न जे उस भाशा बिच, जिसी भाशा गै नेईं मन्नेया जा, लिखना गै नईं, बड़ा सुच्चा ते नरोआ साहित्य रचना ते ओ बी इन्ने थोड़े-सरे समें च, किन्ना कठन ते हौसले आला कम्म ऐ ?